b"\n_START_ARTICLE_\nPaul Hindemith\n_START_SECTION_\nBiografija\n_START_PARAGRAPH_\nGim\xc4\x97 Hanau, netoli Frankfurto prie Maino (Vokietija). Vaikyst\xc4\x97je mok\xc4\x97si groti smuiku. Jis \xc4\xafstojo \xc4\xaf Frankfurto Hocho konservatorij\xc4\x85, kur mok\xc4\x97si groti smuiku pas Adolf\xc4\x85 Rebner\xc4\xaf (Adolf Rebner), taip pat dirigavimo ir komponavimo pas Arnold\xc4\x85 Mendelzon\xc4\x85 (Arnold Mendelssoh) ir Bernard\xc4\x85 Ziklis\xc4\x85 (Bernhard Sekles). I\xc5\xa1 prad\xc5\xbei\xc5\xb3 pragyvenimui u\xc5\xbesidirbdavo grodamas \xc5\xa1oki\xc5\xb3 grup\xc4\x97se ir muzikin\xc4\x97s komedijos grup\xc4\x97se. 1914\xc2\xa0m. Hindemitas tapo Frankfurto operos orkestro vadovo pavaduotoju, o 1914\xc2\xa0m. paauk\xc5\xa1tintas iki vadovo. Nuo 1914\xc2\xa0m. Rebnerio stygini\xc5\xb3 kvartete jis grojo antruoju smuiku. 1921\xc2\xa0m. jis sub\xc5\xabr\xc4\x97 Amaro kvartet\xc4\x85, kuriame grodamas altu, pla\xc4\x8diai gastroliavo po Europ\xc4\x85._NEWLINE_1922\xc2\xa0m. keletas jo k\xc5\xabrini\xc5\xb3 groti Tarptautin\xc4\x97s \xc5\xa1iuolaikin\xc4\x97s muzikos draugijos festivalyje Zalcburge, kur jis patrauk\xc4\x97 tarptautin\xc4\x97s publikos d\xc4\x97mes\xc4\xaf. Kitais metais Hindemitas prad\xc4\x97jo dirbti Donaue\xc5\xa1ingeno festivalio organizatoriumi, rengdamas keleto avangardo kompozitori\xc5\xb3, toki\xc5\xb3 kaip Antonas Vebernas ir Arnoldas \xc5\xa0ionbergas, programas. 1927\xc2\xa0m. paskirtas Berlyno muzikos akademijos profesoriumi. Hindemitas para\xc5\xa1\xc4\x97 muzik\xc4\x85 Hanso Richterio 1928\xc2\xa0m. avangardo filmui \xe2\x80\x9eVormittagsspuk\xe2\x80\x9c, taip pat jame ir vaidino. Deja garso takelis nei\xc5\xa1liko._NEWLINE_XX a. 4-ajame de\xc5\xa1imtmetyje jis lank\xc4\x97si Kaire, kelet\xc4\x85 kart\xc5\xb3 Ankaroje, kur jis vadovavo Turkijos muzikinio ugdymo programos pertvarkai ir pirmiesiems m\xc4\x97ginimams \xc4\xafkurti Turkijos valstybin\xc4\xaf operos ir baleto teatr\xc4\x85. Jo k\xc5\xabriniai padar\xc4\x97 didel\xc4\x99 \xc4\xaftak\xc4\x85 v\xc4\x97lesniajai Turkijos muzik\xc5\xb3 k\xc5\xabrybai. De\xc5\xa1imtme\xc4\x8dio pabaigoje kelet\xc4\x85 kart\xc5\xb3 Amerikoje atliko alto ir viola d'amore solo pasirodymus._NEWLINE_Kompozitoriaus muzika naci\xc5\xb3 ne\xc5\xbeav\xc4\x97jo, jie neveng\xc4\x97 vie\xc5\xa1ai peikti jo muzik\xc4\x85. Diskusijos, susijusios su jo veikla, nerimo, tad jis galop 1938\xc2\xa0m. emigravo \xc4\xaf \xc5\xa0veicarij\xc4\x85 (i\xc5\xa1 dalies d\xc4\x97l to, kad jo \xc5\xbemona buvo pusiau \xc5\xbeyd\xc5\xb3 kilm\xc4\x97s)._NEWLINE_1940\xc2\xa0m. Hindemitas emigravo \xc4\xaf Jungtines Valstijas, d\xc4\x97st\xc4\x97 Jeilio universitete, skait\xc4\x97 paskaitas Harvardo universitete. 1946\xc2\xa0m. jis tapo JAV pilie\xc4\x8diu, bet 1953\xc2\xa0m. sugr\xc4\xaf\xc5\xbeo \xc4\xaf Europ\xc4\x85, apsigyveno Ciuriche, kur d\xc4\x97st\xc4\x97 universitete. Einant link gyvenimo pabaigos jis \xc4\x97m\xc4\x97 daugiau diriguoti, \xc4\xafra\xc5\xa1\xc4\x97 daugyb\xc4\x99 \xc4\xafra\xc5\xa1\xc5\xb3, daugiausia savos k\xc5\xabrybos. 1962\xc2\xa0m. apdovanotas Balcano premija. U\xc5\xbesit\xc4\x99sus pablog\xc4\x97jusiai sveikatai (nors jis t\xc4\x99s\xc4\x97 eili\xc5\xb3 ra\xc5\xa1ym\xc4\x85 iki pat mirties), Hindemitas mir\xc4\x97 Frankfurte, nuo pankreatito, eidamas 68-uosius metus.\n_START_SECTION_\nK\xc5\xabryba\n_START_PARAGRAPH_\nK\xc5\xabryboje apr\xc4\x97p\xc4\x97 \xc4\xafvairius \xc5\xbeanrus, didel\xc4\xaf d\xc4\x97mes\xc4\xaf skyr\xc4\x97 kamerinei muzikai. Jo k\xc5\xabrybos stiliui i\xc5\xa1 prad\xc5\xbei\xc5\xb3 \xc4\xaftak\xc4\x85 dar\xc4\x97 \xc5\xa0ionbergo muzika ir ekspresionizmo meno srov\xc4\x97, bet v\xc4\x97liau jis per\xc4\x97jo prie neoklasikin\xc4\x97s muzikos ir visi\xc5\xa1kai atsisak\xc4\x97 \xc5\xa0ionbergo po\xc5\xbei\xc5\xabrio \xc4\xaf muzik\xc4\x85. K\xc5\xabriniuose siek\xc4\x97 \xc4\xafprasminti saiking\xc4\x85 emocionalum\xc4\x85, vienodai ir motori\xc5\xa1kum\xc4\x85, ir lyrizm\xc4\x85. Hindemitas ilg\xc4\x85 laik\xc4\x85 grojo Amaro kvartete altu, dalyvavo Zalcburgo kamerin\xc4\x97s muzikos festivaliuose. Sonatas ra\xc5\xa1\xc4\x97 smuikui, fortepijonui, altui, violon\xc4\x8delei ir t. t. (sukurta bent po vien\xc4\x85 sonat\xc4\x85 visiems simfoninio orkestro instrumentams, i\xc5\xa1skyrus mu\xc5\xa1amuosius). M\xc4\x97go polifonines priemones, kurios geriausiai atsispindi cikle fortepijonui \xe2\x80\x9eGars\xc5\xb3 \xc5\xbeaidimas\xe2\x80\x9c (Ludus tonalis)."